“ทอง” ลง 150 บาท รูปพรรณขายออก 26,600 หลังสหรัฐฯ คลายล็อกดาวน์
สมาคมค้าทองคำ รายงานราคาทอง (96.5%) เช้านี้ (28 เม.ย.63) ปรับตัวลดลง 150 บาท รูปพรรณขายออก 26,600 หลังสหรัฐฯ และอีกหลายปท.ทั่วโลก เริ่มคลายล็อกดาวน์
สมาคมค้าทองคำ รายงานราคาทอง (96.5%) เช้านี้ (28 เม.ย.63) ปรับตัวลดลง 150 บาท รูปพรรณขายออก 26,600 หลังสหรัฐฯ และอีกหลายปท.ทั่วโลก เริ่มคลายล็อกดาวน์
28 เม.ย. 2563

สมาคมค้าทองคำ รายงานราคาทอง (96.5%) วันนี้ (28 เม.ย.63) เมื่อเวลา 09.24 น.ที่ผ่านมา ปรับตัวลดลง 150 บาทเมื่อเทียบกับราคาปิดวานนี้
โดยราคาทองคำแท่ง รับซื้ออยู่ที่บาทละ 25,900 บาท ขายออกที่ราคาบาทละ 26,100
ส่วนทองรูปพรรณ รับซื้ออยู่ที่ราคาบาทละ 25,438.48 บาท ขายออกที่ราคา 26,600 บาท
บริษัท วายแอลจี บูลเลี่ยน แอนด์ ฟิวเจอร์ส จำกัด ราคาทองคำวันศุกร์ที่ผ่านมาปิดปรับตัวลดลง 10.72 ดอลลาร์ต่อออนซ์ โดยราคาทองคำได้รับแรงกดดันหลังจากนักลงทุนกลับมาเปิดรับความเสี่ยง(Risk on) ขานรับหลายรัฐในสหรัฐฯและหลายปท.ทั่วโลกเริ่มผ่อนคลายมาตรการ Lockdown
ทั้งนี้ อิตาลีเตรียมเสนอแผนอนุญาตให้ธุรกิจเปิดทำการอีกครั้งในวันที่ 4 พ.ค.นี้ ขณะที่หลายรัฐในสหรัฐฯ อาทิ รัฐอลาสกา, จอร์เจีย, เซาธ์ แคโรไลนา, เทนเนสซี และเท็กซัส ได้เริ่มให้ร้านอาหารกลับมาเปิดให้บริการแก่ลูกค้า โดยเฉพาะอย่างยิ่งรัฐนิวยอร์กที่เป็นศูนย์กลางการระบาดในสหรัฐฯ จะเริ่มเปิดเศรษฐกิจแบบค่อยเป็นค่อยไป โดยจะมีการเปิดภาคการก่อสร้างและการผลิตในเฟสแรก
นอกจากนี้ยังมีบางรัฐของออสเตรเลีย เช่น ควีนส์แลนด์ จะเริ่มผ่อนคลายกฎ Social Distancingในสัปดาห์นี้ ความหวังที่ว่ากิจกรรมทางเศรษฐกิจทั่วโลกจะทยอยกลับมาเป็นปกตินั้นส่งผลให้นักลงทุนกลับเข้าซื้อหุ้นจนหนุนให้ดัชนีดาวโจนส์ปิดเพิ่มขึ้น 358.51 จุด พร้อมกดดันการลงทุนในสินทรัพย์ปลอดภัยสะท้อนจากการร่วงลงของทั้งราคาทองคำ, ดัชนีดอลลาร์ และราคาพันธบัตรรัฐบาลสหรัฐฯ
อย่างไรก็ดี ราคาทองคำยังทรงตัวอยู่เหนือ 1,700 ดอลลาร์ต่อออนซ์จากคาดการณ์ว่าธนาคารกลางทั่วโลกจะดำเนินมาตรการกระตุ้นเศรษฐกิจทางการเงินเพิ่มเติม
สำหรับวันนี้ติดตามการเปิดเผยตัวเลขเศรษฐกิจสหรัฐ อาทิ สต็อกสินค้าคงคลังภาคค้าส่ง, ดัชนีราคาบ้านโดย S&amp;P/CS, ดัชนีความเชื่อมั่นผู้บริโภคจากCB และดัชนีภาคการผลิตจากเฟดริชมอนด์